C 224/114
EL
Επίσημη Εφημερίδα της Ευρωπαϊκής Ένωσης
8.6.2022
Πέμπτη 25 Νοεμβρίου 2021
6. καλεί τις αρχές του Καμερούν να σταματήσουν να προσάγουν πολίτες ενώπιον στρατοδικείων με προκαθορισμένες αποφάσεις επί δικαστικών υποθέσεων και να επιβάλλουν τη θανατική ποινή, η οποία είναι παράνομη βάσει του διεθνούς δικαίου για τα ανθρώπινα δικαιώματα· υπενθυμίζει ότι η θανατική ποινή δεν έχει επιβληθεί στο Καμερούν από το 1997, γεγονός που αποτελεί ορόσημο στην πορεία της χώρας προς την πλήρη κατάργησή της εν λόγω ποινής· επαναλαμβάνει την αντίθεση της ΕΕ στη θανατική ποινή σε όλες τις περιπτώσεις και χωρίς εξαιρέσεις· καλεί την κυβέρνηση του Καμερούν να διασφαλίσει την κατάργησή της εν λόγω ποινής· καλεί την κυβέρνηση του Καμερούν να κυρώσει το δεύτερο προαιρετικό πρωτόκολλο του Διεθνούς Συμφώνου για τα Ατομικά και Πολιτικά Δικαιώματα σχετικά με την κατάργηση της θανατικής ποινής· παροτρύνει τα δικαστήρια να απέχουν από την έκδοση τέτοιων ποινών και να επιβεβαιώσουν ότι δεν προτίθενται να επιβάλουν τη θανατική ποινή· 7. εκφράζει τη λύπη του για τη χρήση βίας, ιδίως εναντίων παιδιών, ενώ ανησυχεί ιδιαίτερα για τις επιπτώσεις της κρίσης στα παιδιά· καλεί και τις δύο πλευρές της σύγκρουσης να σταματήσουν να στοχοποιούν σκόπιμα αμάχους ενώ παροτρύνει τους αυτονομιστές να σταματήσουν αμέσως τις επιθέσεις κατά των σχολείων καθώς και κάθε είδους αποκλεισμό από την εκπαίδευση, επιτρέποντας την ασφαλή επιστροφή στο σχολείο όλων των μαθητών και των εκπαιδευτικών· 8. καλεί τις αρχές του Καμερούν να προστατεύσουν όλες τις γυναίκες στη χώρα, ιδίως στις εμπόλεμες περιοχές, και να προωθήσουν την ισότητα των φύλων και τη χειραφέτηση των γυναικών μέσω της ενίσχυσης της συμμετοχής των γυναικών και των οργανώσεων για τα δικαιώματα των γυναικών στη δημόσια και πολιτική ζωή· ζητεί την ανάπτυξη ειδικών δράσεων της ΕΕ για την ενίσχυση των δικαιωμάτων των διαφόρων ομάδων γυναικών, με ιδιαίτερη έμφαση στις νέες, τις μετανάστριες, τις οροθετικές, τα άτομα ΛΟΑΤΚΙ και τα άτομα με αναπηρία· 9.
πιστεύει ότι η αποκέντρωση, ως σύστημα οικονομικής, κοινωνικής και πολιτικής διακυβέρνησης, είναι κομβικής σημασίας για την αντιμετώπιση των πολλαπλών αναπτυξιακών προκλήσεων, ιδίως μέσω της ενίσχυσης της λογοδοσίας των τοπικών πολιτικών και των τοπικών διοικήσεων έναντι των ενεργών πολιτών· εκφράζει την ικανοποίησή του για τη στήριξη της ΕΕ στη διαδικασία αποκέντρωσης· 10. καταδικάζει την υπερβολική χρήση και την κατάχρηση βίας κατά πολιτικών αντιπάλων και ειρηνικών διαδηλωτών· εκφράζει τη λύπη του για τη χρήση μέτρων περιορισμού της κυκλοφορίας, όπως απαγορεύσεις κυκλοφορίας ή απαγόρευση δημόσιων συναντήσεων, στο πλαίσιο της πανδημίας COVID-19, προκειμένου να περιοριστεί η ελευθερία της έκφρασης, του Τύπου και το δικαίωμα του συνέρχεσθαι ειρηνικώς· εκφράζει την ανησυχία του για την κατάσταση της ελευθερίας του λόγου και της ελευθερίας του Τύπου στο Καμερούν· αποδοκιμάζει την αυθαίρετη σύλληψη και παρενόχληση δημοσιογράφων και πολιτικών της αντιπολίτευσης και τη φίμωση πολιτικών αντιφρονούντων· καλεί τις αρχές του Καμερούν να απελευθερώσουν αμέσως και άνευ όρων τους πολιτικούς αντιπάλους, τους διαδηλωτές και όλους τους άλλους πολίτες που έχουν συλληφθεί αυθαίρετα και κρατούνται αποκλειστικά για πολιτικούς σκοπούς· καταδικάζει τις παραβιάσεις των θεμελιωδών ελευθεριών· 11. καλεί τις πλατφόρμες μέσων κοινωνικής δικτύωσης να συνεργαστούν με την κυβέρνηση, την αντιπολίτευση και την κοινωνία των πολιτών για να διασφαλίσουν ότι οι σελίδες τους ελέγχονται και περιορίζουν την ανάρτηση εμπρηστικού περιεχομένου, τη ρητορική μίσους και την παραπληροφόρηση, ήτοι πρακτικές που υπονομεύουν περαιτέρω τις διακοινοτικές σχέσεις· 12. αποδοκιμάζει το γεγονός ότι περισσότερα από 40 000 άτομα δεν έλαβαν επισιτιστική βοήθεια λόγω της ανασφάλειας που επικρατεί και των οδοφραγμάτων στις βορειοδυτικές και νοτιοδυτικές περιοχές, καθώς και για τις πρόσφατες επιθέσεις κατά εγκαταστάσεων υγειονομική περίθαλψης και εργαζομένων στον τομέα της υγείας, καθώς και για το γεγονός ότι οι ανθρωπιστικές δραστηριότητες απαγορεύτηκαν στο πλαίσιο των περιοριστικών μέτρων· καταδικάζει τον αποκλεισμό της ανθρωπιστικής βοήθειας και τις επιθέσεις κατά εργαζομένων στον ανθρωπιστικό τομέα, συμπεριλαμβανομένων των απαγωγών, παρενοχλήσεων και δολοφονιών τους στις βορειοδυτικές και νοτιοδυτικές περιοχές του Καμερούν.
Καταδικάζει επίσης τον κλιμακούμενο εκφοβισμό ανεξάρτητων παρατηρητών και υπερασπιστών των ανθρωπίνων δικαιωμάτων, ιδίως υπερασπιστών των δικαιωμάτων των γυναικών, το έργο των οποίων είναι πιο σημαντικό από ποτέ δεδομένων των σοβαρών παραβιάσεων των ανθρωπίνων δικαιωμάτων από όλους εκείνους που εμπλέκονται στη σύγκρουση· επιμένει ότι όλα τα αντιμαχόμενα μέρη πρέπει να επιτρέψουν αμέσως την απρόσκοπτη διανομή της ανθρωπιστικής βοήθειας· καλεί την κυβέρνηση του Καμερούν να διασφαλίσει ότι η ανθρωπιστική βοήθεια φτάνει στις περιοχές που έχουν πληγεί· 13. καλεί τον ΟΗΕ και την ΕΕ να συνεχίσουν να παρακολουθούν την ανθρωπιστική κατάσταση και να αξιολογούν τις ανάγκες· ζητεί επείγουσα ανθρωπιστική στήριξη από τη διεθνή κοινότητα, μεταξύ άλλων και από την ΕΕ και τα κράτη μέλη της, προκειμένου να ανταποκριθεί αποτελεσματικά και κατάλληλα στις επείγουσες ανάγκες του πληθυσμού· θεωρεί σκόπιμο να πραγματοποιηθεί διερευνητική αποστολή στο Καμερούν από το Συμβούλιο Ανθρωπίνων Δικαιωμάτων του ΟΗΕ, προκειμένου να διαπιστωθεί η έκταση και να ταυτοποιηθούν οι δράστες των παραβιάσεων του διεθνούς δικαίου των ανθρωπίνων δικαιωμάτων και του διεθνούς ανθρωπιστικού δικαίου· 14. καταδικάζει τις τρομοκρατικές ενέργειες της Μπόκο Χαράμ στο Καμερούν· αναγνωρίζει τις προσπάθειες των αρχών του Καμερούν για την εξουδετέρωση της εν λόγω οργάνωσης· καλεί τη διεθνή κοινότητα να στηρίξει όλες τις προσπάθειες για την εξουδετέρωση της ισλαμιστικής ένοπλης ομάδας· επιμένει ότι η τρομοκρατία μπορεί να καταπολεμηθεί αποτελεσματικά μόνο εάν αντιμετωπίσουμε τα αίτια και τα ειδικά προβλήματα που σχετίζονται με την ανισότητα· 15. αναθέτει στον Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο, στον Αντιπρόεδρο της Επιτροπής/Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, στον Γενικό Γραμματέα των Ηνωμένων Εθνών, στην κυβέρνηση και το κοινοβούλιο του Καμερούν και στους συμπροέδρους της Κοινοβουλευτικής Συνέλευσης Ίσης Εκπροσώπησης ΑΚΕ-ΕΕ.